**Likumprojekta „Grozījumi Finanšu instrumentu tirgus likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ekonomiskās sadarbības un attīstības organizācijas (OECD) izteiktā rekomendācija par nepieciešamību pārskatīt normatīvo regulējumu par saistīto pušu darījumu izvērtēšanu, saskaņošanu un atklāšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darījumu slēgšana ar kapitālsabiedrības dibinātāju, dalībnieku, valdes vai padomes locekli vai ar šīm personām saistītu personu ir regulēta Komerclikuma XI sadaļas 1.1 nodaļā. Savukārt Gada pārskatu un konsolidēto gada pārskatu likums ietver saistīto pušu darījumu atklāšanas pienākumu (53. panta pirmās daļas 14. punkts). Proti, informācija par darījumiem ar saistītajām pusēm, ja šie darījumi ir būtiski un neatbilst parastajiem tirgus nosacījumiem, ir iekļaujama finanšu pārskata pielikumā. Minētais regulējums nav uzskatāms par pietiekami efektīvu sabiedrības mazākumakcionāru aizsardzību (piemēram, Komerclikuma regulējums paredz laika ierobežojumu tādu saistīto darījumu saskaņošanas pienākumam, kas noslēgts ar sabiedrības dalībnieku; informācija par saistīto pušu darījumiem ir jāatklāj tikai reizi gadā, nevis regulāri u.tml.). Turklāt ir vērojama nekonsekvence attiecībā uz saistīto pušu darījumu saskaņošanas procedūras piemērošanu un saistīto pušu darījumu atklāšanas pienākumu – tā kā Komerclikumā un Gada pārskatu un konsolidēto gada pārskatu likumā tiek lietotas dažādas saistīto pušu definīcijas, tad šajos likumos ietvertie pienākumi attiecas uz atšķirīgu saistīto pušu darījumu loku.Likumprojekts ietver saistītās puses definīciju, kas ir identiska Gada pārskatu un konsolidēto gada pārskatu likumā lietotajai. Tādējādi uz vieniem un tiem pašiem saistīto pušu darījumiem būs attiecināmas gan Komerclikumā un Finanšu instrumentu tirgus likumā ietvertās darījumu noslēgšanas un atklāšanas prasības, gan Gada pārskatu un konsolidēto gada pārskatu likumā noteiktās atklāšanas prasības. Lai identificētu, kuri darījumi ir pakļaujami Finanšu instrumentu tirgus likumā un Komerclikumā noteiktajām prasībām, akciju sabiedrībai, kuras akcijas ir iekļautas regulētajā tirgū, ir jāvadās pēc likumprojektā ietvertās definīcijas (nevis Komerclikuma definīcijas par saistīto personu).Likumprojekts izšķir divu veidu saistīto pušu darījumus: netipiski darījumi (tādi, kas nav slēgti akciju sabiedrības parasti veicamās komercdarbības ietvaros vai neatbilst parastajiem tirgus nosacījumiem) un nozīmīga apjoma darījumi (tādi, kas atbilst likumā noteiktajiem kvantitatīvajiem kritērijiem). Saskaņā ar likumprojekta noteikumiem abu veidu darījumiem ir piemērojamas nedaudz atšķirīgas procedūras. Proti, netipiski saistīto pušu darījumi ir slēdzami Komerclikumā noteiktajā kārtībā (šādu darījumu noslēgšanai ir nepieciešama padomes piekrišana vai akcionāru sapulces piekrišana, ja nevienam no padomes locekļiem nav balsstiesību) un pēc darījuma noslēgšanas tie ir atklājami likumprojektā noteiktajā kārtībā. Netipiska darījuma izvērtēšanai sabiedrības padome var piesaistīt sabiedrības revīzijas komiteju vai ārējo ekspertu. Tāpat sabiedrībai ir jānodrošina iekšējā procedūra un ikgadējs novērtējums, lai identificētu netipiskus saistīto pušu darījumus un pārliecinātos, ka sabiedrībā tiek ievērota netipisko saistīto pušu darījumu noslēgšanas kārtība un atklāšanas prasības. Ja nav ievērota netipisku saistīto pušu darījumu noslēgšanas kārtība, tad atbilstoši Komerclikuma regulējumam darījums var tikt atzīts par spēkā neesošu. Atšķirībā no netipiskiem darījumiem, uz nozīmīga apjoma darījumiem ir attiecināmas tikai likumprojektā noteiktās atklāšanas prasības, bet šiem darījumiem nav piemērojama Komerclikumā noteiktā darījumu noslēgšanas kārtība. |
| 3. | Projekta izstrādē iesaistītās institūcijas | Tieslietu ministrija, Finanšu un kapitāla tirgus komisija, AS Nasdaq Riga. |
| 4. | Cita informācija | Nav. |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Akciju sabiedrības, kuru akcijas ir iekļautas regulētajā tirgū Latvijā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts stiprinās mazākumakcionāru aizsardzību, kā arī nodrošinās lielāku caurspīdīgumu sabiedrības darījumu noslēgšanā, kas labvēlīgi ietekmēs investīciju vidi. |
| 3. | Administratīvo izmaksu monetārs novērtējums | Likumprojekta 2. pants (Finanšu instrumentu tirgus likuma jaunā 59.1 panta ceturtā un devītā daļa) paredz informācijas sniegšanas pienākumu. Proti, kapitālsabiedrības valdei ir jāsniedz informācija revīzijas komitejai par plānoto darījumu ar saistīto pusi. Ņemot vērā, ka minētais informācijas sniegšanas pienākums iestājas tikai tad, ja, pirmkārt, kapitālsabiedrība slēdz darījumu ar konkrētu subjektu (saistīto personu) un, otrkārt, darījums atbilst noteiktiem kritērijiem (nav slēgts kapitālsabiedrības parasti veicamās komercdarbības ietvaros, nav slēgts uz tirgus nosacījumiem vai ir nozīmīga apjoma darījums), prezumējams, ka šādi darījumi netiek slēgti regulāri un ka šādus darījumus neslēdz visas kapitālsabiedrības, kuru akcijas ir iekļautas regulētajā tirgū. Līdz ar to nav iespējams precīzi noteikt, cik liela ir likumprojekta 2. panta mērķauditorija un cik regulāri šāda informācija būtu sagatavojama. Ņemot vērā minēto, administratīvo izmaksu monetārais izvērtējums ir balstīts uz administratīvo izmaksu aprēķinu vienam informācijas sniegšanas gadījumam.Valde, plānojot un gatavojot darījuma slēgšanu, izvērtē darījuma noteikumus, darījuma nepieciešamību, darījuma ietekmi uz tās pārstāvēto kapitālsabiedrību un citus ar darījuma noslēgšanu saistītos aspektus. Līdz ar to likumprojekta 2. pants pēc būtības paredz nevis pienākumu veikt iepriekšminēto izvērtējumu, bet gan šo informāciju sniegt revīzijas komitejas locekļiem. Informācijas sniegšana var notikt gan mutvārdos (piemēram, piedaloties revīzijas komitejas sēdē), gan rakstveidā (piemēram, sagatavojot informāciju papīra formā un nosūtot to revīzijas komitejas locekļiem pa pastu, pa e-pastu vai nododot personīgi). Ņemot vērā dažādos veidus, kādos valde var sniegt revīzijas komitejai likumprojekta 2. pantā noteikto informāciju, administratīvās izmaksas aprēķinātas potenciālam standarta gadījumam – informācijas sagatavošanai rakstveidā un nosūtīšanai uz revīzijas komitejas locekļu e-pastu adresēm.Informācijas sniegšanas pienākums attiecas uz dažāda lieluma kapitālsabiedrībām, kuras darbojas dažādās nozarēs. Turklāt informāciju par darījumu var sagatavot gan pati valde (piemēram, mazās kapitālsabiedrībās, kurās ir neliels nodarbināto skaits), gan arī dažādi speciālisti (piemēram, juristi, finansisti). Līdz ar to stundas samaksas likmei ņemti dati par valstī vidējām darbaspēka izmaksām vienā stundā.C = (f x l) x (n x b) = (6,95 x 4) x (1 x 1) = 27,80 *euro*C – informācijas sniegšanas pienākuma radītās izmaksas jeb administratīvās izmaksas;f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);l – laika patēriņš, kas nepieciešams, lai sagatavotu informāciju, kuras sniegšanu paredz projekts;n – subjektu skaits, uz ko attiecas projektā paredzētās informācijas sniegšanas prasības;b – cik bieži gada laikā projekts paredz informācijas sniegšanu.Papildus augstākminētajam informācijas sniegšanas pienākumam likumprojekts (Finanšu instrumentu tirgus likuma jaunā 59.1 panta desmitā un vienpadsmitā daļa) paredz informācijas atklāšanas pienākumu. Minētais regulējums paredz, ka informācija par netipisku vai nozīmīga apjoma darījumu ar saistīto pusi ir atklājama Oficiālajā obligātās informācijas centralizētās glabāšanas sistēmā (turpmāk – ORICGS). Proti, augstākminētā informācija par saistītās puses darījumu, kas sagatavota rakstveidā, ir ievietojama ORICGS. Šai informācijai var būt nepieciešams pievienot papildu ziņas, taču šīs informācijas apjoms ir mazāks nekā augstākminētās pamatinformācijas par saistītās puses darījumu apjoms. Līdz ar to tās sagatavošanai ir nepieciešams mazāks laika patēriņš (nepārsniedzot 2 h). Savukārt, lai informāciju ievietotu ORICGS, sistēmas lietotājam ir jāpieslēdzas sistēmai un jāielādē tajā iepriekš sagatavotais papīra formas dokuments. Šo darbību veikšanai ir nepieciešamas apmēram 0,25 h. C = (f x l) x (n x b) = (6,95 x 2,25) x (1 x 1) = 15,64 *euro*Ņemot vērā augstākminētos aprēķinus, kopējās administratīvās izmaksas par informācijas sagatavošanu un sniegšanu par netipisku vai nozīmīga apjoma saistīto pušu darījumu ir 43,43 *euro*. |
| 4. | Cita informācija | Nav. |
|

|  |  |  |
| --- | --- | --- |
|

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Likumprojekts šo jomu neskar.* |

 |

 |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likumprojekts saistīts ar likumprojektu „Grozījumi Komerclikumā”, kas izsaka jaunā redakcijā Komerclikuma normas par saistīto personu darījumiem. Likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai veicinātu labas korporatīvās pārvaldības piemērošanu Latvijā, Tieslietu ministrija organizēs apaļā galda diskusijas un konferenci par korporatīvo pārvaldību Latvijā. Diskusiju un konferences darba kārtībā tiks iekļauts arī jautājums par saistīto pušu darījumiem un to jauno regulējumu. |
| 2. | Sabiedrības līdzdalība projekta izstrādē | 2016. gada 5. aprīlī Tieslietu ministrijas mājaslapā sadaļā „Sabiedrības līdzdalība” tika publicēts paziņojums par līdzdalības procesu likumprojekta izstrādē. Likumprojekts tika izskatīts un saskaņots Pastāvīgajā darba grupā Komerclikuma grozījumu izstrādei. Minētās darba grupas sastāvā ir komerctiesību eksperti un praktiķi, Latvijas Universitātes mācībspēki, kā arī pārstāvji no sociālajiem partneriem.  |
| 3. | Sabiedrības līdzdalības rezultāti | Līdz 2016. gada 20. aprīlim nav saņemts neviens iebildums vai priekšlikums par likumprojektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu un kapitāla tirgus komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

22.08.2016. 10:15

1369

B.Lielkalne

67036949, Baiba.Lielkalne@tm.gov.lv